王国维
读史二十首
一
回首西陲势渺茫，东迁种族几星霜?
何当踏破双芒屐，却向昆仑望故乡。
二
两条云岭摩天出，九曲黄河绕地回。
自是当年游牧地，有人曾号伏羲来。
三
及及生存起竞争，流传神话使人惊。
铜头铁额今安在？始信轩皇苦用兵。
四
澶漫江淮万里春，九黎才格又苗民。
即今腿髻穷山里，此是江南旧主人。
五
二帝精魂死不孤，嵇山陵庙似苍梧。
耄年未罢征苗旅，神武如斯旷代无。
六
铜刀岁岁战东欧，石弩年年出挹娄。
毕竟中原开化早，已闻昉铁贡梁州。
七
谁向钧天听乐过，秦中自古鬼神多。
即今《诅楚文》犹在，才告巫咸又亚驼。
八
《春秋》谜语苦难诠，历史开山数腐迁。
前后固应无此文，一书上下两千年。
九
汉作昆池始见煤，当年赀力信雄哉。
于今莫笑胡僧妄，本是洪荒劫后灰。
十
挥戈大启汉山河，武帝雄才世讵多。
轻骑今朝绝大漠，楼川明日下洋河。
十一
惠光东照日炎炎，河陇降王正款边。
不是金人先入汉，永平谁证梦中缘。
十二
西域纵横尽百城，张陈远略逊甘英。
千秋壮观君知否？黑海东头望大秦。
十三
三方并帝古未有，两贤向厄我所闻。
何来洒落樽前语：天下英雄惟使君。
十四
北临洛水拜陵园，奉表迁都大义存。
纵使暮年终作贼，江东那更有桓温。
十五
江南天子皆词客，河北诸王尽将才。
乍歌乐府《兰陵曲》，又见湘东玉轴灰。
十六
晋阳蜿蜿起飞龙，北面倾心事犬戎。
亲出渭桥擒诘利，文皇端不愧英雄。
十七
南海商船来大食，西京袄寺建波斯。
远人尽有如归乐，知是唐家全盛时。
十八
五国风光惨不支，崖山波浪浩无牙。
当年国势凌迟甚，争怪诸贤唱攘夷。
十九
黑水金山启伯图，长驱远摭世间无。
至今碧眼黄须客，犹自惊魂说拔都。
二十
东海人奴盖世雄，卷舒八道势如风。
碧蹄倘得擒渠反，大壑何由起蜇龙。